Document ID: 31998R2605

31998R2605
L 328/6
JURNALUL OFÍCIAL AL UNIUNII EUROPENE
REGULAMENTUL (CE) NR. 2605/98 AL COMISIEI
din 3 decembrie 1998
de modificare a Regulamentului (CE) nr. 1768/95 de stabilire a normelor de aplicare a derogării prevăzute la articolul 14 alineatul (3) din Regulamentul (CE) nr. 2100/94 al Consiliului de instituire a unui regim de protecție comunitară a soiurilor de plante
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2100/94 al Consiliului din 27 iulie 1994 de instituire a unui regim de protecție comunitară a soiurilor de plante (1) (denumit în continuare „regulament de bază”), modificat ultima dată de Regulamentul (CE) nr. 2506/95 (2), în special articolul 14 alineatul (3),
întrucât articolul 14 din regulamentul de bază prevede o derogare de la protecția comunitară a soiurilor de plante în vederea salvgardării producției agricole (scutire agricolă),
întrucât Regulamentul (CE) nr. 1768/95 (3) a stabilit condițiile care permit aplicarea acestei derogări și salvgardarea intereselor legitime ale amelioratorului și agricultorului,
întrucât nu era posibil la acea dată să se definească nivelul remunerației echitabile care urma să se plătească pentru a se recurge la derogarea menționată anterior,
întrucât, cu toate acestea, se preciza în acest regulament că nivelul inițial, precum și sistemul de adaptări ulterioare, trebuie stabilite cât mai rapid posibil,
întrucât, între timp, s-au încheiat acorduri între organizații de amelioratori și agricultori în mai multe state membre, privind, printre altele, nivelul remunerației,
întrucât este necesar să se asigure ca aceste acorduri să servească în practică ca orientări comunitare în ceea ce privește nivelul remunerației, pentru regiunile și soiurile luate în considerare,
întrucât, pentru regiunile sau pentru soiurile pentru care aceste acorduri nu se aplică, remunerația care urmează să se plătească este, în principiu, de 50 % din sumele datorate pentru producția sub licență a materialului de înmulțire, diferențiată printr-o scară mobilă corespunzătoare, în cazul în care s-a stabilit o astfel de scară pentru regimul național de protecție a soiurilor de plante aplicabil,
întrucât aceste niveluri se vor revizui la 1 ianuarie 2003 cel târziu,
întrucât este necesară prevederea unei încurajări corespunzătoare pentru încheierea rapidă a altor acorduri între organizații de amelioratori și de agricultori pentru regiunile sau soiurile nereglementate încă, în cazul în care sunt deja în curs de pregătire; întrucât un nivel inferior celui indicat anterior și aplicabil numai în cursul unei perioade de timp limitate poate încuraja unele organizații să încheie astfel de acorduri cât mai rapid posibil,
întrucât a fost consultat Consiliul de administrație al Oficiului Comunitar pentru Soiuri de Plante,
întrucât dispozițiile prevăzute în prezentul regulament sunt în conformitate cu avizul Comitetului Permanent pentru Soiuri de Plante,
ADOPTĂ PREZENTUL REGULAMENT:
Articolul 1
La articolul 5 din Regulamentul (CE) nr. 1768/95 al Comisiei, se adaugă următoarele alineate (4), (5), (6) și (7):
„4. În cazul în care, în sensul alineatului (2), nivelul remunerației face obiectul unor acorduri între organizații de titulari și agricultori, cu sau fără participarea organizațiilor de transformatori, stabiliți în Comunitate, la nivel comunitar, național sau regional, nivelurile convenite servesc drept orientări pentru stabilirea remunerației care urmează să se verse în regiunea și pentru soiul în cauză, dacă aceste niveluri și condițiile aferente au fost notificate în scris Comisiei de reprezentanții desemnați ai organizațiilor relevante și dacă nivelurile și condițiile aferente convenite pe această bază au fost publicate în «gazeta oficială», publicată de Oficiul Comunitar pentru Soiuri de Plante.
5. În cazul în care, în sensul alineatului (2), nu se aplică un acord de tipul celui prevăzut la alineatul (4), remunerația care urmează să se verse este de 50 % din sumele datorate pentru producția sub licență a materialului de înmulțire, astfel cum se indică la alineatul (2).
Cu toate acestea, dacă un stat membru a notificat Comisiei, înainte de 1 ianuarie 1999, încheierea iminentă a unui acord în sensul alineatului (4), între organizațiile relevante, stabilite la nivel național sau regional, remunerația care urmează să se verse în regiunea și pentru soiul în cauză este de 40 %, în loc de 50 %, după cum se prevedea anterior, dar numai pentru scutirea agricolă care se utilizează înaintea punerii în aplicare a acestui acord și la 1 aprilie 1999 cel târziu.
6. În cazul în care, în sensul alineatului (5), agricultorul s-a folosit, în cursul perioadei luate în considerare, de scutirea agricolă la o rată mai mare de 55 % din materialul total al soiului în cauză, folosită pentru producția sa, nivelul remunerației care urmează să se verse în regiunea și pentru soiul în cauză corespunde celui care s-ar aplica pentru acest soi, dacă acesta ar fi protejat în statul membru în cauză de regimul său național de protecție a soiurilor de plante, dacă există un regim național care a stabilit un asemenea nivel și atât timp cât acest nivel este mai mare de 50 % din sumele datorate pentru producția sub licență a materialului de înmulțire, astfel cum se prevede la alineatul (2). În absența unui astfel de nivel în cadrul regimului național, se aplică dispozițiile alineatului (5), oricare ar fi raportul de utilizare.
7. Dispozițiile alineatului (5) primul paragraf și ale alineatului (6) se revizuiesc până la 1 ianuarie 2003, având în vedere experiențele în urma aplicării prezentului regulament și evoluția raportului prevăzut la alineatul (3), în vederea adaptării lor eventuale, la 1 iulie 2003, dacă această adaptare se dovedește necesară pentru instaurarea sau stabilizarea raportului echilibrat în mod rațional, precizat în alineatul menționat anterior, în întreaga Comunitate sau numai într-o parte a acesteia.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 decembrie 1998.

Labels: 7
15
6